Knud Graah

Knud Graah (født 13. juni 1817 i Thisted, Danmark, død 27. mars 1909 i Kristiania) var industrigründer og foregangsmann innen tekstilindustrien i Norge på 1800-tallet. 

Knud Graah etablerte en av landets første tekstilfabrikker, Vøien Bomuldsspinderi i Sagveien i Oslo, i Christiania og ledet virksomheten der i 60 år.
mini|venstre|Ved Vøyenfallene med Vøiens Bomuldsspinderi og væveri, Hjula veveri og Tugthusets klesstampe i 1866.
Da han etablerte den første tekstilfabrikken, hadde importen av bomullsgarn og bomullstøyer til Norge fått et så stort omfang at han og flere andre fattet interesse for å erstatte importen med innenlandsk produksjon. Graah var en av de første som tok opp maskinspinning av bomull i Norge. Han fikk  kontakt med britiske produsenter av tekstilmaskiner som solgte komplette teknologiske pakkeløsninger. Britene påtok seg å prosjektere bomullsspinneriet og skaffet fagfolk til å montere maskinene i Norge.

Den første fabrikkbygningen for Vøien Bomuldsspinderi ble i løpet av 1845 reist ved Akerselva nedenfor Beierbrua og kom i drift 1846 med en arbeidsstokk på rundt 70–80 arbeidere.

Ettersom det var toll på importert bomullsgarn og bomullstøyer, men ikke på råbomull, drev fabrikken med overskudd de første årene. På 1860-tallet utvidet Graah virksomheten til også å gjelde veving av bomullstøy. Spinnerivirksomheten ble nedlagt etter Graahs død, i 1923 og veveriet i 1955. 

Ved siden av å lede virksomheten var Graah engasjert i mange sider av byens liv; han var medlem av bystyret og formannskapet, medlem av fattigkommisjonen og engasjert i virksomheten til Christiania Dampkjøkken. Graah var også medlem av styrene i Østbanen og Vestbanen og satt senere i direksjonen for Hovedbanen. Han var i mange år styreformann  i Christiania Bank og Kreditkasse.

Han var svigerfar til amtmann Oscar Mørch.

 Utmerkelser 
I 1873 ble Graah utnevnt til ridder av St. Olavs Orden og han ble kommandør av 2. klasse i 1891. Han var også ridder av Vasaordenen.

 Referanser 

Kategori:Norske industrigründere
Kategori:Kommandører av St. Olavs Orden
Kategori:Vasaordenen
Kategori:Personer begravet på Vår Frelsers gravlund
Kategori:Personer fra Thisted
Kategori:Fødsler i 1817
Kategori:Dødsfall i 1909